SK Úradný vestník Európskej únie C 268/36

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2007/C 268/16)

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

ZHRNUTIE

NARIADENIE RADY (ES) č. 510/2006

„BUTELO DE VINHAIS“ alebo „BUCHO DE VINHAIS“ alebo „CHOURIÇO DE OSSOS DE VINHAIS“

ES č.: PT/PGI/005/0459/20.04.2005

CHOP ( ) CHZO ( X )

Tento prehľad obsahuje hlavné body špecifikácie výrobku na informačné účely.

1. Príslušný orgán v členskom štáte:

Názov: Gabinete de Planeamento e Políticas Adresa: Rua Padre António Vieira, n.o 1-8o P-1099-073 Lisboa Telefón: (351) 213 819 300 Fax: (351) 213 876 635 E-mail: gppaa@gppaa.min-agricultura.pt

2. Skupina:

Názov: ANCSUB — Associação Nacional de Criadores de Suínos de Raça Bísara Adresa: Edifício da Casa do Povo Largo do Toural P-5320-311 Vinhais Telefón: (351) 273 771 340 Fax: (351) 273 770 048 E-mail: ancsub@bisaro.info Zloženie: Výrobcovia/spracovatelia ( X ) Ostatní ( )

3. Druh výrobku:

Trieda 1.2: Mäsové výrobky (varené, solené, údené)

4. Špecifikácia:

(prehľad požiadaviek podľa článku 4 ods. 2 nariadenia (ES) č. 510/2006)

4.1 Názov: „Butelo de Vinhais“ alebo „Bucho de Vinhais“ alebo „Chouriço de Ossos de Vinhais“

4.2 Opis: Údená klobása vyrobená z bravčového mäsa, tuku, kostí a chrupaviek z rebier a chrbtice ošípaných plemena Bísaro alebo zo zvierat, ktoré vznikli ich krížením s inými plemenami, pokiaľ majú takéto zvieratá aspoň 50 % krvi plemena Bísaro (zvieratá F1, ktoré sú výsledkom kríženia zvierat plemena Bísaro v imbrednej línii, zaregistrovaných v plemennej knihe, so zvieratami iného plemena), plnená v bravčovom žalúdku („bucho“), mechúre alebo hrubom čreve („palaio“). Farba klobásy sa pohybuje od žltkastej cez červenkastú až po tmavo hnedú, hmotnosť od 1 do 2 kg, klobása má okrúhly, oválny alebo valcovitý tvar, rozmery závisia od vnútornosti, do ktorej sa plnila (v žalúdku alebo mechúre má priemer 10 až 15 cm, v hrubom čreve má dĺžku približne 20 cm a priemer 10 až 15 cm), pričom z vonkajšej strany možno rozoznať prítomnosť kostí.

4.3 Zemepisná oblasť: Vzhľadom na tradičný spôsob výroby a druh krmiva pre zvieratá, know-how miestneho obyvateľstva pri chove zvierat, pôdne podmienky potrebné na dopestovanie potravinovej základne používanej pri získavaní suroviny nepopierateľnej a jedinečnej kvality, je oblasť narodenia, chovu, výkrmu, porážania a spracovania ošípaných plemena Bísaro a ich krížencov používaných na výrobu Butelo de Vinhais vymedzená obcami Alfândega da Fé, Bragança, Carrazeda de Anciães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso a Vinhais, v okrese Bragança a obcami Alijó, Boticas, Chaves, Mesão Frio, Mondim de Basto, Montalegre, Murça, Régua, Ribeira de Pena, Sabrosa, Santa Marta de Penaguião, Valpaços, Vila Pouca de Aguiar a Vila Real, v okrese Vila Real, keďže len v tejto oblasti existuje požadovaná potravinová základňa a spôsob chovu. Vzhľadom na špecifické klimatické podmienky potrebné na výrobu Butelo de VinhaisButelo de Vinhais, know-how obyvateľstva a miestne, overené a nemeniace sa metódy je zemepisná oblasť spracovania vymedzená obcami Alfândega da Fé, Bragança, Carrazeda de Ansiães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso a Vinhais, v okrese Bragança.

4.4 Dôkaz o pôvode: Butelo de Vinhais sa môže vyrábať iba v spracovateľských zariadeniach, ktoré sú držiteľmi licencie a nachádzajú sa v uvedenej oblasti spracovania. Celý výrobný proces je podrobený prísnemu systému kontroly, aby bolo možné zaručiť úplnú sledovateľnosť výrobku. Surovina pochádza z ošípaných plemena Bísaro zapísaných v zootechnickom registri alebo z ošípaných, ktoré vznikli ich krížením (F1), pričom jeden z rodičov je plemena Bísaro, zapísaný v zozname dospelých zvierat zootechnického registra; tieto zvieratá sú chované v hospodárstvach s plochami v oblastiach s poloextenzívnym systémom tradičnej výroby charakteristických tradičným krmivom. Treba zdôrazniť, že ošípané musia konzumovať značné množstvo gaštanov, čo dodáva ich mäsu úplne špecifické a uznávané organoleptické vlastnosti. Ošípané sa porážajú na jatkách a spracúvajú v zariadeniach, ktoré sú držiteľmi licencie a nachádzajú sa v zemepisnej oblasti výroby. Spracovateľské činnosti možno vykonávať iba v zariadeniach schválených združením výrobcov na základe priaznivého posudku kontrolného orgánu. Certifikačné značky, nachádzajúce sa na každom kuse, sú očíslované, vďaka čomu je možné sledovať výrobok až do hospodárstva, v ktorom bol vyrobený. Pôvod je možné preukázať v ktoromkoľvek momente a mieste výrobného reťazca podľa sériového čísla, ktoré sa povinne uvádza v certifikačnej značke.

4.5 Spôsob výroby: Mäso s kosťami a chrupavky sa nakrájajú na malé kúsky a vložia do nádoby, kde sa dochutia a zmiešajú so soľou, cesnakom, sušenou paprikou, bobkovým listom, vodou a regionálnym vínom (ktorého konzistencia a kyslosť prispievajú ku kvalite zmesi a výsledného výrobku). Táto zmes – v oblasti známa ako „adoba“ – sa nechá jeden až tri dni odležať. Po správnom dochutení sa zmes plní do hrubého čreva, žalúdka alebo mechúra, ktoré sú vopred na jednom konci zošité alebo zaviazané bavlneným povrázkom, druhý koniec sa zaviaže, keď je „mäso“ vo vnútri dobre natlačené. Následne sa údi pri miernom ohni z dubového a/alebo gaštanového dreva, obyčajne aspoň 15 dní, potom nasleduje obdobie sušenia na chladnom mieste. Klobása Butelo de Vinhais sa na trh dodáva v celku a balí sa vždy v mieste pôvodu. Kvôli jej povahe a zloženiu ju nie je možné predávať nakrájanú alebo narezanú na plátky. Ak je balená, používa sa vhodný materiál, ktorý nie je zdraviu škodlivý a nemá vplyv na vlastnosti výrobku, balí sa v normálnej alebo kontrolovanej atmosfére, alebo vo vákuu. Výrobok je možné baliť iba v zemepisnej oblasti spracovania, aby sa nenarušila jeho vysledovateľnosť, neznemožnila kontrola a aby nedošlo k zmene chuťových a mikrobiologických vlastností výrobku.

4.6 Spojenie: Rôzne zoomorfné skulptúry a odkazy ohľadom zdaňovania chovu ošípaných a ich vedľajších produktov v rôznych registroch mesta a regiónu dokazujú, že chov ošípaných bol v tejto oblasti významným už dávno. Spojenie tohto výrobku so zemepisnou oblasťou je dané plemenom zvierat (domáce), krmivom z miestnych zdrojov, know-how pri výbere vhodných častí mäsa, údením pri miernom a pozvoľnom dyme z miestneho dreva a sušením vo veľmi chladnom a suchom prostredí, aké sa v tejto oblasti vyskytuje.

4.7 Kontrolný orgán:

Názov: Tradição e Qualidade — Associação Interprofissional para Produtos Agro-Alimentares de Trás-os-Montes Adresa: Av. 25 de Abril, 273 S/L P-5370-202 Mirandela Telefón: (351) 278 261 410 Fax: (351) 278 261 410 E-mail: tradição-qualidade@clix.pt

Tradição e Qualidade spĺňa požiadavky normy 45011:2001.

4.8 Označenie: Na označení musí byť povinne uvedené: „Butelo de Vinhais – Indicação Geográfica Protegida“ alebo „Bucho de Vinhais – Indicação Geográfica Protegida“ alebo „Chouriço de ossos de Vinhais – Indicação Geográfica Protegida“, príslušné logo Spoločenstva a logo výrobkov Vinhais, ktoré sa uvádza ďalej. Na označení sa ďalej nachádza certifikačná značka, ktorá povinne obsahuje názov výrobku spolu s príslušným označením, názov kontrolného orgánu a sériové číslo (numerický alebo alfanumerický kód, vďaka ktorému je možné výrobok vysledovať).

(1) Ú. v. EÚ L 93, 31.3.2006, s. 12.